b'\n_START_ARTICLE_\nDama (igra)\n_START_PARAGRAPH_\nDama je miselna igra na plo\xc5\xa1\xc4\x8di (\xc5\xa1ahovnici) med dvema igralcema. Figure se gibljejo diagonalno, jemanje nasprotnikove figure pa je obvezno. Angle\xc5\xa1ki naziv za igro je draughts, ameri\xc5\xa1ki pa checkers._NEWLINE_Dama se igra v mnogih razli\xc4\x8dicah, najbolj raz\xc5\xa1irjeni sta mednarodna dama ali poljska dama na plo\xc5\xa1\xc4\x8di velikosti 10\xc3\x9710 ter angle\xc5\xa1ka dama (ali ameri\xc5\xa1ka dama) na plo\xc5\xa1\xc4\x8di 8\xc3\x978, poleg njiju pa \xc5\xa1e mno\xc5\xbeica manj znanih razli\xc4\x8dic. Kljub raz\xc5\xa1irjenosti igre je v zgodovini mno\xc5\xbeica razli\xc4\x8dnih pravil igri onemogo\xc4\x8dila, da bi res postala mednarodno primerljiva, kot recimo \xc5\xa1ah. \xc5\xa0ele mednarodna dama je omogo\xc4\x8dila mednarodna tekmovanja in tudi uradna svetovna prvenstva.  Najmo\xc4\x8dnej\xc5\xa1i ra\xc4\x8dunalni\xc5\xa1ki program za igranje dame, Chinook, je \xc5\xbee od leta 1994 mo\xc4\x8dnej\xc5\xa1i od najbolj\xc5\xa1ega \xc4\x8dlove\xc5\xa1kega igralca, vendar igra \xc5\xa1e vedno ni re\xc5\xa1ena.\n_START_SECTION_\nZgodovina\n_START_PARAGRAPH_\nPrvotna oblika te igre naj bi se igrala \xc5\xbee okoli leta 3000 pr. n. \xc5\xa1t. v Iraku. V Egiptu je obstajala podobna igra alquerque na plo\xc5\xa1\xc4\x8di velikosti 5\xc3\x975. Okrog leta 1000 so v Franciji uporabili \xc5\xa1ahovsko desko 8\xc3\x978, vsak igralec pa je imel 12 figur. Uvedli so tudi pravilo preskakovanja nasprotnikovih figur. Priseljenci so kasneje igro prinesli v Ameriko.\n_START_SECTION_\nSplo\xc5\xa1na pravila\n_START_PARAGRAPH_\nIgro igrata dva igralca, ki igrata na plo\xc5\xa1\xc4\x8di (v bistvu \xc5\xa1ahovnica) s polji, ki so obarvana \xc4\x8drno-belo (tudi \xc4\x8drno-rde\xc4\x8de). Plo\xc5\xa1\xc4\x8do postavimo tako, da je spodnje levo polje \xc4\x8drno. Vsak igralec ima 12 figur (\xc5\xa1tevilo je pravzaprav odvisno od razli\xc4\x8dice), eden bele, drugi \xc4\x8drne. Igro za\xc4\x8dne beli. Igralca vle\xc4\x8deta poteze izmeni\xc4\x8dno. Figure so navadno valjaste oblike. Za\xc4\x8detni polo\xc5\xbeaj je na \xc4\x8drnih poljih v prvih treh vrstah (glej sliko). Figure se pomikajo samo diagonalno, vedno po \xc4\x8drnih poljih. Obi\xc4\x8dajna figura (ki \xc5\xa1e ni promovirala v damo) vle\xc4\x8de samo naprej. Poteza brez jemanja je poteza naprej na sosednje prosto polje. \xc4\x8ce je na sosednjem polju nasprotnikova figura, diagonalno za njo pa prosto polje, vzamemo nasprotnikovo figuro s skokom \xc4\x8dez njo, figuro pa odstranimo z deske. Jemanje (\xc4\x8de je seveda mo\xc5\xbeno) je obvezno. Igralec mora v eni potezi, vzeti ve\xc4\x8d figur zapored. Cilj igre je vzeti (pojesti) \xc4\x8dim ve\xc4\x8d nasprotnikovih figur ali pa blokirati nasprotnika. Figura, ki pride do nasprotnikove zadnje vrste, s promocijo postane \xc2\xbbdama\xc2\xab\xc2\xa0(uporabljen je tudi naziv \xc2\xbbkralj\xc2\xab), obi\xc4\x8dajno na figuro polo\xc5\xbeimo \xc5\xa1e eno, s tem se lo\xc4\x8di od navadnih figur. Dama se lahko premika naprej in nazaj, pri tem lahko preskakuje poljubno \xc5\xa1tevilo praznih polj. Zmaga igralec, ki vzame vse nasprotnikove figure ali pa jih blokira tako, da nasprotnik ne more napraviti nobene poteze, igra pa se lahko kon\xc4\x8da tudi z remijem.\n_START_SECTION_\nMednarodna dama\n_START_PARAGRAPH_\nDeska je velikosti 10\xc3\x9710, vsak igralec ima 20 figur, postavljenih na temnej\xc5\xa1a polja, ki so razporejene v prve \xc5\xa1tiri vrste. Obi\xc4\x8dajna figura se giblje samo naprej po diagonali, jemlje pa naprej in nazaj prav tako po diagonali. \xc4\x8ce obstaja ve\xc4\x8d mo\xc5\xbenosti jemanja, MORA jemati tako, da vzame (presko\xc4\x8di) najve\xc4\x8d nasprotnikovih figur - PRAVILO VE\xc4\x8cINE. \xc4\x8ce pride navadna figura na zadnjo vrsto s skokom (jemanjem) in ima  mo\xc5\xbenost jemanja \xc5\xa1e naprej, se ne promovira v kraljico, ampak ostane navadna figura. Ko pa navadna figura ostane na zadnji vrsti (kralji\xc4\x8dina vrsta ali kralji\xc4\x8dina polja) se spremeni v kraljico. Kraljico se ozna\xc4\x8di tako, da se na figuro, ki je prispela na zadnjo vrsto polo\xc5\xbei \xc5\xa1e eno plo\xc5\xa1\xc4\x8dico (figuro), ki je bila \xc5\xbee prej odstranjena z deske. Kraljica se giblje prav tako po diagonali naprej in nazaj ne glede na razdaljo - kot \xc4\x8drni lovec pri \xc5\xa1ahu. Kraljica je tudi lahko vzeta z navadno figuro.\n_START_SECTION_\nAngle\xc5\xa1ka dama\n_START_PARAGRAPH_\nDeska je velikosti 8\xc3\x978, vsak igralec ima 12 figur, igro za\xc4\x8dne \xc4\x8drni. Obi\xc4\x8dajna figura jemlje samo naprej. \xc4\x8ce obstaja ve\xc4\x8d razli\xc4\x8dnih mo\xc5\xbenosti jemanja, lahko izberemo katerokoli izmed njih (torej ni potrebno vzeti najve\xc4\x8d nasprotnikovih figur).\n_START_SECTION_\nBrazilska dama\n_START_PARAGRAPH_\nPravila so enaka kot za mednarodno damo, le da je deska velikosti 8\xc3\x978.\n_START_SECTION_\nKanadska dama\n_START_PARAGRAPH_\nPravila so enaka kot za mednarodno damo, le da je deska velikosti 12\xc3\x9712, vsak igralec ima 30 figur.\n_START_SECTION_\n\xc5\xa0panska dama\n_START_PARAGRAPH_\nPravila so enaka kot za brazilsko damo, le da obi\xc4\x8dajna figura jemlje samo naprej. \xc4\x8ce obstaja ve\xc4\x8d razli\xc4\x8dnih mo\xc5\xbenosti jemanja, moramo obvezo izvesti tisto, s katero vzamemo najve\xc4\x8d nasprotnikovih figur. \xc4\x8ce imamo \xc5\xa1e vedno navoljo ve\xc4\x8d mo\xc5\xbenosti, moramo obvezo izvesti tisto, s katero vzamemo najve\xc4\x8d nasprotnikovih dam.\n_START_SECTION_\nRuska dama\n_START_PARAGRAPH_\nPravila so enaka kot za brazilsko damo, le \xc4\x8de pride obi\xc4\x8dajna figura na zadnjo vrsto s skokom (jemanjem) in ima \xc5\xa1e mo\xc5\xbenost jemanja, promovira v damo.\n_START_SECTION_\nSamomorilska dama\n_START_PARAGRAPH_\nImenuje se tudi \xc5\xbeeri dama (podobno kot \xc5\xbeeri \xc5\xa1ah).  Pravila so ravno obrnjena: igro dobi igralec, ki izgubi vse figure ali pa so blokirane.'